*VEGA præsenterer:*

**Alice Phoebe Lou pakker kompromisløse og ærlige fortællinger ind i soul, blues og jazz**

*Sydafrikanske Alice Phoebe Lou tager Berlins kreative gadekunstner-atmosfære med til Lille VEGA den 9. maj og udfolder sine ligefremme og minimalistiske folk-sange.*

Alice Phoebe Lous selvstændige tilgang til musik har givet den unge singer/songwriter en kreativ selvtillid, der fylder hendes fængslende stemme og helt simple musik. Hun bjergtager alle med sit store nærvær, ligefremme væsen og minimalistiske folk.

Lou fangede musikelskeres opmærksomhed verden over med sine ærlige fortællinger og rå stemme. Omgivet af kompromisløs kreativitet i Berlins gader gik der ikke lang tid før sangerinden udgav sin debut-ep, *Momentum*.

Selvom hun har fået flere tilbud fra store pladeselskaber, har sangerinden ikke givet kald på sin uafhængighed fortæller hun: ”[…] *at the end of the day, for me, they have too much creative control over your image, and they can basically have the last say in a lot of creative decisions like your music.”*

Debutalbummet *Orbit* var en ode til hendes frie tilgang til livet og indkapslede ånden af ikke at være bundet til et fast sted eller by. Albummeter en sand magtdemonstration af Lous karakteristiske sopran vævet sammen med soul, blues og jazz.

Den unge sangerinde havde aldrig drømt om at skulle være musiker. Det ændrede sig dog, da hun begyndte at bruge sine skoleferier på at rejse Europa tyndt og fik øjnene op for gadens artister og musikanter. Med en forkærlighed for kunst, teater og musik startede hun en personlig rejse, der førte hende til Berlin.

**Fakta om koncerten:**

Alice Phoebe Lou (RSA)

Torsdag d. 9. maj kl. 20.00

Lille VEGA, Enghavevej 40, 1674 København V

Billetpris: 165 kr. + gebyr

Billetsalget starter i dag via vega.dk og Ticketmaster.